Migracija kao moćno sredstvo gospodarskog razvoja (2/12/04) - 2004-12-02
Danas rekordnih 175 milijuna ljudi diljem svijeta živi izvan zemalja u kojima su rođeni
Novo istraživanje Ujedinjenih naroda pokazuje da danas rekordnih 175 milijuna ljudi živi izvan zemalja u kojima su rođeni. Useljavanje iz zemalja u razvoju nastavlja kompenzirati pad broja stanovnika u Europi i Sjevernoj Americi. Prema najnovijem izvještaju Ujedinjenih naroda, useljavanje iz zemalja poput Indije, Kine i Nigerije pridonosi popunjavanju tržišta radne snage u industrijskim zemljama. Ian Kinniburgh autor je izvještaja, naslovljenog Svjetski ekonomski i društveni izvještaj za 2004. Kako kaže, međunarodne migracije služe kao moćno ekonomsko sredstvo. "Vrlo je važno da se migracija promatra u okviru procesa razvoja, i u polazišnim, i u odredišnim zemljama," ističe Kinniburgh. Istraživanje je, na primjer, pokazalo da migranti šalju u svoje zemlje oko 79 milijardi dolara godišnje, više nego što iznosi međunarodna pomoć za njihove zemlje. Migranti, nadalje, popunjavaju radna mjesta u zemljama poput Italije, u kojima je broj radnika pao za 40 posto i u kojoj bi do polovine stoljeća i broj stanovnika, prema procjenama trebao pasti za 15 posto. Međutim, Joseph Chamie, direktor Odjela Ujedinjenih naroda za stanovništvo, kaže da je jačanje mjera sigurnosti nakon terorističkih napada na Sjedinjene Države, otežalo useljavanje u razvijene zemlje. "Tu su interesi sukobljeni. Poslodavci potiču useljavanje, da bi dobili svježu radnu snagu, a i vlade često podržavaju dovođenje ljudi da bi se zadovoljile potrebe privatnog sektora i ispunila radna mjesta koja drugi ne žele, poput branja povrća. S druge strane, javnost se ponekad teško prilagođava dolasku stranaca, koji možda izgledaju drugačije i ponašaju se drugačije od domaćih," smatra naš sugovornik. Joseph Chamie dodaje da je migracija uvijek imala središnju ulogu u globalizaciji: "Ovaj tijek migracije nije ništa novo. Ljudi migriraju već tisućama godina i preraspoređuju se u raznim dijelovima svijeta. Od početka čovječanstva, ljudi su selili u potrazi za boljim životom. Vlade su tek u prošlih nekoliko stotina godina počele formalizirati taj proces. Sada je pitanje – kako taj proces uspostaviti tako da u njemu svi imaju koristi – i migranti, i polazišne, ali i odredišne i tranzitne zemlje." Prema istraživanju, stanovništvo Europe nastavit će se smanjivati, a stanovništvo Sjedinjenih Država zabilježit će tek manji porast do sredine stoljeća. Međutim, u razdoblju od 2000. do 2050. svjetsko stanovništvo porast će za tri milijarde. Više od polovine tog broja otpast će na Kinu, Indoneziju, Indiju, Pakistan, Nigeriju i Bangladeš.